CELEX: 
Language: sk
Date: 2021-02-24 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) 2019/1238, pokiaľ ide o dodatočné informácie na účely konvergencie oznamovania orgánom dohľadu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               1.1.Všeobecný kontext
            
            
               Nariadením Európskeho parlamentu a Rady (EÚ) 2019/1238 z 20. júna 2019 o celoeurópskom osobnom dôchodkovom produkte (PEPP) sa zavádza celoeurópsky rámec doplnkového osobného dôchodkového sporenia.
            
            
               Európske obyvateľstvo starne. V roku 2060 budú na každú osobu na dôchodku pripadať v priemere len dve osoby v produktívnom veku v porovnaní so štyrmi osobami v súčasnosti. V dôsledku toho sa bude zvyšovať tlak na udržateľnosť a primeranosť dôchodkových systémov v členských štátoch, a to napriek zásadným reformám, ktoré uskutočnili mnohé členské štáty EÚ. Najmä štátne dôchodkové systémy sú už teraz pod tlakom.
            
            
               Na doplnenie dôchodkových príjmov z tradičných štátnych dôchodkových systémov sú potrebné ďalšie úspory prostredníctvom doplnkových dôchodkov. Na tento účel predstavuje nariadenie o PEPP dôležitý míľnik na ceste k riešeniu rozdielov v dôchodkoch a k dosiahnutiu trhu s celoeurópskymi osobnými dôchodkovými produktmi v rámci únie kapitálových trhov.
            
            
               Nariadenie o PEPP ponúka spotrebiteľom ďalšiu možnosť sporenia na dôchodok. V nariadení o PEPP sa položili základy celoeurópskeho trhu s osobnými dôchodkami a stanovili sa štandardizované pravidlá, pokiaľ ide o základné vlastnosti produktu, ako sú požiadavky na transparentnosť, poradenstvo, investičné pravidlá, právo na zmenu poskytovateľa, druh investičných možností a druh výplat.
            
            
               1.2.Ciele
            
            
               V súlade s nariadením o PEPP sa toto delegované nariadenie zameriava na dosiahnutie týchto cieľov:
            
            
               1.
                     doplniť nariadenie o PEPP špecifikovaním dodatočných informácií uvedených v článku 40 s cieľom zabezpečiť primeranú konvergenciu v oblasti oznamovacích povinností voči orgánom dohľadu.
            
            
               1.3.Právny základ
            
            
               Týmto aktom sa dopĺňa nariadenie Európskeho parlamentu a Rady (EÚ) 2019/1238 z 20. júna 2019 o celoeurópskom osobnom dôchodkovom produkte (PEPP) v súlade s právnym základom týkajúcim sa splnomocnenia Komisie v článku 40 ods. 9.
            
            
               2.KONZULTÁCIE PRED PRIJATÍM AKTU
            
            
               Tento akt je založený na technickom poradenstve, ktoré v súlade s článkom 10 ods. 1 nariadenia (EÚ) č. 1094/2010 poskytol orgán EIOPA. Pred predložením technického poradenstva Komisii uskutočnil orgán EIOPA od 2. decembra 2019 do 2. marca 2020 otvorené verejné konzultácie. Pred verejnými konzultáciami dostal orgán EIOPA spoločné stanoviská od svojich dvoch skupín zainteresovaných strán – skupiny zainteresovaných strán v poisťovníctve a zaisťovníctve (IRSG) a skupiny zainteresovaných strán v dôchodkovom poistení zamestnancov (OPSG). Orgán EIOPA okrem toho zriadil konzultačnú skupinu odborníkov z praxe pre oblasť PEPP s cieľom diskutovať o praktických aspektoch vypracovaných nápadov a vymieňať si názory s OECD a so špičkovými akademickými pracovníkmi, ktorí sa špecializujú na oblasť dôchodkov. Dňa 24. februára 2020 orgán EIOPA zorganizoval verejné vypočutie, na ktorom požiadal zainteresované strany o vyjadrenie. Vykonal aj analýzu nákladov a prínosov, ktorá bola zahrnutá v záverečnej správe spolu s výsledkami verejných konzultácií a odpoveďami orgánu EIOPA zainteresovaným stranám. Orgán EIOPA zaslal svoju záverečnú správu s technickým poradenstvom Komisii 14. augusta 2020.
            
            
               3.PRÁVNE PRVKY DELEGOVANÉHO AKTU
            
            
               Cieľom tohto delegovaného nariadenia je spresniť doplňujúce prvky režimu PEPP, z ktorých nevyplývajú strategické rozhodnutia ani rozhodnutia v príslušných oblastiach politiky. Dopĺňajú rámec v oblasti politiky stanovený v nariadení (EÚ) 2019/1238 tak, že obsahujú viac podrobností a vysvetlení pre tie prvky, na ktoré sa vzťahuje právomoc.
            
            
               V článku 1 sa špecifikujú dodatočné informácie na účely konvergencie oznamovania orgánom dohľadu, ktoré musia príslušné orgány zhromažďovať.
            
            
               DELEGOVANÉ NARIADENIE KOMISIE (EÚ) …/…
            
            
               z 24. 2. 2021,
            
         
         
            
               ktorým sa dopĺňa nariadenie Európskeho parlamentu a Rady (EÚ) 2019/1238, pokiaľ ide o dodatočné informácie na účely konvergencie oznamovania orgánom dohľadu 
               
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/1238 z 20. júna 2019 o celoeurópskom osobnom dôchodkovom produkte (PEPP)
                  1
               , a najmä na jeho článok 40 ods. 9 prvý pododsek,
            
            
               keďže:
            
            
               (1)Poskytovatelia celoeurópskych osobných dôchodkových produktov (PEPP) podliehajú viacerým odvetvovým právnym predpisom Únie a vnútroštátnym odvetvovým právnym predpisom v oblasti finančných služieb a zodpovedajúcim odvetvovým požiadavkám na oznamovanie ich príslušným orgánom vrátane európskych orgánov dohľadu. Treba zaujať štandardizovaný prístup, pokiaľ ide o informácie, ktoré sú okrem informácií poskytovaných podľa príslušných odvetvových právnych predpisov potrebné na účely dohľadu, aby sa zmiernila možnosť odlišných vnútroštátnych zásadných dodatočných požiadaviek na oznamovanie. Komisia vyzvala Európsky orgán pre poisťovníctvo a dôchodkové poistenie zamestnancov, aby poskytol technické usmernenia.
            
            
               (2)Na zlepšenie porovnateľnosti, zvýšenie efektívnosti a na zabránenie dvojitému oznamovaniu v súvislosti s požiadavkami na odvetvové informácie je potrebný štandardizovaný súbor informácií,
            
            
            
            
               PRIJALA TOTO NARIADENIE:
            
            
               Článok 1
            
            
               Dodatočné informácie uvedené v článku 40 ods. 1 až 5 nariadenia (EÚ) 2019/1238 zahŕňajú tieto informácie:
            
            
               a)opis systému riadenia rizík poskytovateľa PEPP vrátane jeho riadenia a správy v prípade riadenia rizík vyplývajúcich z produktov PEPP;
            
            
               b)opis činnosti, ktorú poskytovateľ PEPP vykonáva v súvislosti so odvetvím, v ktorom poskytovateľ PEPP pôsobí, vrátane typu uskutočnených investícií a ich riadenia, či sú investície aktívne alebo pasívne, či sa poskytujú záruky alebo nie, uplatňovanie techník zmierňovania rizika, veľkosť z hľadiska príspevkov a hodnoty aktív a zoznam obsahujúci domovský členský štát poskytovateľa PEPP a všetky hostiteľské členské štáty poskytovateľa PEPP;
            
            
               c)informácie o tom, ktoré písomné politiky majú mať poskytovatelia PEPP zavedené na riešenie príslušných rizík;
            
            
               d)informácie o zásadách oceňovania uplatňovaných v prípade potreby na účely platobnej schopnosti;
            
            
               e)prehľad príslušných rizík týkajúcich sa poskytovania PEPP alebo súvisiacich s poskytovaním PEPP a spôsob, akým má poskytovateľ PEPP v úmysle riadiť tieto riziká, okrem iného vrátane finančných rizík a rizík likvidity, trhových rizík, kreditných rizík, rizík poškodenia dobrej povesti a rizík súvisiacich s environmentálnymi faktormi, so sociálnymi faktormi a s faktormi riadenia a správy;
            
            
               f)informácie týkajúce sa kapitálovej štruktúry poskytovateľa PEPP vrátane ukazovateľov kapitálu a úrovní pákového efektu;
            
            
               g)informácie o zmluvách v držbe poskytovateľa PEPP, alebo o zmluvách uzavretých s tretími stranami vrátane povinností voči sporiteľom PEPP počas výplatnej fázy alebo o poskytovaní podúčtov PEPP.
            
         
         
            
            
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 24. 2. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 198, 25.7.2019, s. 1.